Entitat Autònoma del Diari Oficial i de Publicacions de la Generalitat de Catalunya
L'Entitat Autònoma del Diari Oficial i de Publicacions (EADOP) té atribuïda, entre altres funcions, la comercialització de totes les publicacions de l'Administració de la Generalitat destinades a la venda, d'acord amb la Llei 24/1987, de 28 de desembre, de creació de l'Entitat Autònoma del Diari Oficial i de Publicacions de la Generalitat.
L'EADOP presta els seus serveis al conjunt de l'Administració de la Generalitat i als ciutadans en general.
En aquest sentit, una de les grans línies d'actuació de l'EADOP és la posada a disposició dels ciutadans, ja sigui directament o mitjançant un acord amb els departaments, organismes o empreses, dels materials més útils i respecte dels quals es detecti un interès o demanda a les llibreries.
Així mateix, també constitueixen objectius de l'EADOP la difusió d'aquestes publicacions i la gestió, de la manera més eficient possible, de la seva comercialització.
En l'actualitat, l'EADOP vol implantar un nou model de comercialització del fons editorial de la Generalitat de Catalunya amb estreta col·laboració amb les llibreries del sector privat.
L'objectiu d'aquesta col·laboració és garantir una distribució sense limitacions geogràfiques i la màxima difusió de les publicacions de la Generalitat i, a tal efecte, es vol crear la Xarxa de Llibreries Acreditades de la Generalitat de Catalunya.
Per tal de donar el suport necessari en l'acreditació dels establiments que vulguin adherir-se a la Xarxa de Llibreries Acreditades de la Generalitat de Catalunya, en data 12 de març de 2012 es va subscriure un conveni de col·laboració entre l'EADOP i el Gremi de Llibreters de Catalunya, com a interlocutor que representa el món de la llibreria davant de les administracions públiques.
—1 Crear la Xarxa de Llibreries Acreditades de la Generalitat de Catalunya per a la venda de les seves publicacions, i fixar els requisits i les condicions que han de complir per rebre l'acreditació d'establiment integrat a la Xarxa.
—2 Establir el sistema per sol·licitar la integració a la Xarxa de Llibreries Acreditades per al període 2012-2014.
—3 Aprovar el model oficial de sol·licitud.
—4 Publicar aquesta Resolució i els seus annexos al Diari Oficial de la Generalitat de Catalunya, i fer-ne difusió a través de la pàgina web de l'Entitat Autònoma del Diari Oficial i de Publicacions de la Generalitat de Catalunya.
Configuració de la Xarxa de Llibreries Acreditades de la Generalitat de Catalunya, requisits, compromisos i procediment d'acreditació per al període 2012-2014
Configuració de la Xarxa de Llibreries Acreditades de la Generalitat de Catalunya
La Xarxa de Llibreries Acreditades per a la venda de publicacions de la Generalitat de Catalunya està formada pel conjunt de comerços especialitzats que rebin l'acreditació corresponent per part de l'Entitat Autònoma del Diari Oficial i de Publicacions de la Generalitat de Catalunya (en endavant, EADOP), sempre que compleixin els requisits i les condicions que s'estableixin, i sempre que respectin els compromisos que contreuen per raó d'aquesta acreditació oficial.
Aquesta Xarxa està integrada exclusivament per llibreries, comerços i empreses que exerceixen legalment i de manera continuada l'activitat comercial de venda de llibres, sempre que aquesta sigui essencialment la seva activitat principal o la més destacada, en el cas de concurrència de diverses activitats comercials en un mateix establiment.
D'acord amb el Decret llei 1/2009, de 22 de desembre, d'ordenació dels equipaments comercials, s'entén que un establiment comercial es dedica essencialment a la venda d'un producte o gamma de productes quan es destina, com a mínim, un 80% de la seva superfície de venda a aquests productes.
L'acreditació sempre s'atorgarà a establiments concrets, amb una ubicació física precisa, i no es pot atorgar a cadenes, franquícies o similars de forma genèrica per a diversos establiments.
L'acreditació d'una llibreria no comporta l'exclusivitat en la comercialització de les publicacions de la Generalitat.
Els titulars dels establiments definits al punt anterior que vulguin sol·licitar l'acreditació com a membre de la Xarxa de Llibreries Acreditades de la Generalitat de Catalunya per a la venda de les seves publicacions han de complir diversos requisits i acceptar els compromisos que s'indiquen tot seguit:
a) Disposar d'un establiment comercial que exerceixi legalment i de manera continuada la venda directa al públic de llibres i publicacions, sempre que aquesta sigui essencialment la seva activitat d'acord amb Decret llei 1/2009, de 22 de desembre, d'ordenació dels equipaments comercials.
b) Estar al corrent de les obligacions tributàries i fiscals tant amb la Hisenda Pública com amb la Seguretat Social.
c) Disposar d'un espai suficient i preferent, susceptible de ser senyalitzat amb els elements d'identificació institucional que facilitarà l'EADOP, per tal d'exposar els llibres i productes editorials de la Generalitat de Catalunya.
e) Estar al corrent en les seves relacions comercials amb el distribuïdor editorial de les publicacions de la Generalitat de Catalunya.
a) Comercialitzar els llibres i productes editorials de la Generalitat de Catalunya d'acord amb les pràctiques usuals del sector, i de conformitat amb els criteris comercials que indiqui l'EADOP.
b) Participar en les promocions o campanyes institucionals tant generals com locals que impulsi la Generalitat de Catalunya, i que facin referència a algun títol o producte editorial produït per la mateixa institució.
c) Realitzar actuacions de promoció comercial en el seu àmbit territorial pel que fa a les publicacions de la Generalitat de Catalunya, així com participar en les que siguin promogudes amb caràcter general per l'EADOP.
d) Posar en un lloc visible i destacat els elements gràfics que acreditin la pertinença de l'establiment a la Xarxa de Llibreries Acreditades de la Generalitat de Catalunya, així com mantenir adequadament senyalitzada la zona on s'exposin els títols, amb la utilització dels recursos oficials d'identificació visual que facilitarà l'EADOP.
e) Mantenir aquesta condició de llibreria acreditada fins al 31 de desembre de 2014.
El/la titular de la llibreria que vulgui sol·licitar que el seu establiment comercial sigui reconegut com a membre de la Xarxa de Llibreries Acreditades per a la venda de publicacions de la Generalitat de Catalunya, ho ha de fer mitjançant el model oficial de sol·licitud que consta a l'annex 2 d'aquesta resolució, i haurà d'aportar la documentació que s'hi requereix.
3.2 Termini i lloc de presentació de les sol·licituds
Les sol·licituds es poden presentar a partir del mateix dia de la publicació d'aquesta Resolució en el Diari Oficial de la Generalitat de Catalunya.
El lloc de presentació és la seu de l'EADOP, a l'avinguda Josep Tarradellas, 20-30, 08029 de Barcelona.
També es poden presentar per correu postal.
La sol·licitud haurà d'anar acompanyada de la documentació següent:
Si el sol·licitant és una persona física, cal aportar el document nacional d'identitat, el NIF i l'acreditació del nom comercial amb què opera en el tràfic mercantil.
Si el sol·licitant és una persona jurídica, cal aportar el NIF de l'empresa i l'escriptura de constitució, o els estatuts o l'acta fundacional en què constin les normes que en regulen l'activitat.
En tots dos casos, cal acreditar l'epígraf de l'activitat econòmica (CNAE) d'adscripció de la llibreria.
Acreditació i formalització del conveni
L'acreditació es farà mitjançant una resolució i es formalitzarà en un conveni on es regularà l'àmbit de col·laboració de cada llibreria, tenint en compte l'especificitat de cada territori.
Sense perjudici de la finalització ordinària de l'acreditació d'acord amb la vigència del conveni, la condició de membre de la Xarxa de Llibreries Acreditades per a la venda de publicacions de la Generalitat de Catalunya es pot perdre per alguna de les següents causes:
Finalització sobrevinguda del conveni, amb la denúncia prèvia amb tres mesos d'antelació.
Per incompliment dels requisits establerts en aquesta Resolució o de les obligacions contingudes en el conveni.
En els dos casos, la retirada de l'acreditació haurà de ser objecte d'una Resolució de l'EADOP.
El règim jurídic aplicable és el que estableixen la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú.